
A szuperoxid-dizmutáz enzimet modellező peptidek réz(II)- és nikkel(II)komplexei

Egyetemünk Bioszervetlen Kémiai Kutatócsoportjában három hisztidint tartalmazó terminálisan védett hexapeptideket (Ac-His-Ala-Ala-His-Gly-His-NH2 és Ac-His-Gly-Gly-His-Gly-His-NH2) állítottunk elő, és vizsgáltuk őket Ni(II)- és Cu(II)-ionok jelenlétében. A kialakuló komplexeket pH-potenciometriás, UV-látható spektrofotometriás, és CD-spektroszkópiás módszerekkel vizsgáltuk.
A savas tartományban MAH, illetve MA összetételű komplexek keletkeznek. A fémion mindkét komplexben a hisztidin imidazolnitrogénjéhez koordinálódik, ami jelentősen megnöveli a komplexek stabilitását. Fiziológiás pH-n az MA összetételű komplex jelentős mennyiségben van jelen.
A pH növelésével azonban megkezdődik az amidnitrogének deprotonálódása. A Cu(II)-komplexek estében lépcsőzetes deprotonálódás következik be, míg a Ni(II)-komplexek esetén az amidnitrogének egy lépésben deprotonálódnak. Az MAH-3 összetételű komplexek esetén minkét fémion vizsgálatánál azt tapasztaltuk, hogy izomer szerkezetek keletkeznek, de a HXXH szekvenciájú térrészen való koordináció lehet a kedvezményezettebb.
A fémionokkal végzett vizsgálatok során kétmagvú komplexek keletkezése is leírható. A két fémion a HXXH, illetve a HGH szekvenciájú részeken koordinálódhat úgy, hogy a hisztidinek imidazolnitrogénjein, illetve amidnitrogéneken keresztül kötődik a ligandumhoz.
A Ni(II)-HAAHGH rendszerek esetén NMR vizsgálatok, míg a Cu(II)-HAAHGH rendszerek esetén ESR vizsgálatok elvégzése során még több információ nyerhető a kialakuló komplexek szerkezetéről, a fémion koordinációjáról.
Dolgozatom a TÁMOP-4.2.2/B-10/-1-2010-0024 számú pályázat anyagi támogatásával valósult meg.



